**Bácsbokod Nagyközség Önkormányzat képviselő-testületének**

**4/2016 (III.10.) önkormányzati rendelete**

**az önkormányzat 2016. évi költségvetéséről**

Bácsbokod Nagyközség Önkormányzat képviselő-testülete az Alaptörvény 32. cikk (2) bekezdésében meghatározott eredeti jogalkotói hatáskörében, az Alaptörvény 32. cikk (1) bekezdés f) pontjában meghatározott feladatkörében eljárva a következőket rendeli el:

**1. A rendelet hatálya**

1. § A rendelet hatálya a Képviselő-testületre, annak Bizottságaira, a Bácsbokodi Polgármesteri Hivatalra, az önkormányzat irányítása alá tartozó költségvetési szervekre (intézményekre), illetve az önkormányzat nem intézményként működő feladataira terjed ki.

**2. A költségvetés bevételei és kiadásai**

2. § (1) A képviselő-testület az önkormányzat 2016. évi költségvetését:

486.602 eFt bruttó bevétellel

486.602 eFt bruttó kiadással állapítja meg.

(2) Az (1) bekezdésben megállapított költségvetési bevételek forrásonkénti, a költségvetési kiadások jogcímenkénti megoszlását önkormányzati szinten, továbbá a finanszírozási célú műveletek bevételeit és kiadásait a rendelet 1.,1/a., 1/b., 1/c., 1/d. mellékletek alapján határozza meg a képviselő-testület.

**3. A költségvetés részletezése**

3. § A normatív hozzájárulásokat jogcímenként a képviselő-testület a 2*. melléklet* alapján hagyja jóvá.

4. § Az önkormányzat költségvetésében szereplő beruházások kiadásainak feladatonkénti részletezését a 3*. melléklet* szerint határozza meg.

5. § Az önkormányzat költségvetésében szereplő felújítások kiadásait célonként a 4*.* *melléklet* szerint részletezi.

6. § Az EU-s támogatással megvalósuló programokat és projekteket, valamint az önkormányzaton kívül megvalósuló projektekhez való hozzájárulást az 5*. melléklet* szerint hagyja jóvá.

7. § Az önkormányzat munkajogi nyitó, átlagos statisztikai állományi (létszámkeret), várható munkajogi záró létszámát közfoglalkoztatottak nélkül, illetve a közfoglalkoztatottak munkajogi nyitó, átlagos statisztikai állományi (létszámkeret), várható munkajogi záró létszámát költségvetési szervenként a *6. melléklet* szerint hagyja jóvá.

8. § Az önkormányzat adósságot keletkeztető ügyletekből és kezességvállalásokból fennálló kötelezettségeit a *7.* *melléklet* részletezi.

9. § (1) Az önkormányzat saját bevételeinek részletezését az adósságot keletkeztető ügyletből származó tárgyévi fizetési kötelezettség megállapításához a *8. melléklet* tartalmazza.

(2) Az önkormányzat nem határozott meg olyan fejlesztési célt, amelyhez az Áht. 23. § (2) bekezdés f) pontja szerinti adósságot keletkeztető ügylet megkötése válhat szükségessé.

10. § Bácsbokod Nagyközség Önkormányzata által a lakosságnak juttatott szociális, rászorultsági jellegű ellátásait a *9. melléklet* szerint határozza meg.

11. § Az önkormányzat által adott támogatásokat a *10. melléklet* szerint határozza meg.

12. § Az önkormányzat tartozásállományát a *11. melléklet* tartalmazza.

13.§ Az önkormányzat költségvetési mérlegét a *12. melléklet* határozza meg.

14.§ Az önkormányzat 2016. évi likviditási tervét a *13. melléklet* tartalmazza.

**4. A költségvetés végrehajtására vonatkozó szabályok**

15. § Az önkormányzat és a költségvetési szervei bevételi és kiadási előirányzatai év közben megváltoztathatóak.

16. § (1) A képviselő-testület kizárólagos hatáskörébe tartozik a költségvetési rendelet módosítása.

(2) Ha év közben az Országgyűlés, a Kormány, illetve valamely költségvetési fejezet, vagy elkülönített állami pénzalap az önkormányzat számára pótelőirányzatot biztosít, arról a polgármester a képviselő-testületet tájékoztatni köteles.

A képviselő-testület negyedévenként, de legkésőbb a költségvetési szerv számára a költségvetési beszámoló felügyeleti szervhez történő megküldésének külön jogszabályban meghatározott határidejéig, december 31-i hatállyal dönt a költségvetési rendeletének ennek megfelelő módosításáról.

(3) Ha évközben az Országgyűlés előirányzatot zárol a helyi önkormányzatnál, annak kihirdetését követően haladéktalanul a képviselő-testület elé kell terjeszteni a költségvetési rendelet módosítását.

17. § (1) Az önkormányzat költségvetési szervei – alapfeladatok sérelme nélkül – a személyi jellegű kiadásainak és hozzákapcsolódó járulékainak megtakarításait dologi kiadásokra, vagy felhalmozási kiadásokra felhasználhatja.

(2) A képviselő-testület az (1) bekezdésben végrehajtott előirányzat változások miatt a költségvetési rendeletet legalább félévenként módosítja, de legkésőbb a költségvetési beszámoló felügyeleti szervhez történő megküldésének külön jogszabályban meghatározott határidejéig, december 31-i hatállyal dönt a költségvetési rendeletének ennek megfelelő módosításáról.

(3) A költségvetési szerveknél a jutalmazásra fordítható és kifizethető összeg nem haladhatja meg a rendszeres személyi juttatások előirányzatának 10 %-át. Ennek fedezetére a személyi juttatások évközi megtakarítása és a személyi juttatások előirányzatának növelésére fordítható forrás szolgálhat.

18. § Az önkormányzati szintű költségvetés végrehajtásáért a polgármester, a könyvvezetéssel kapcsolatos feladatok ellátásáért a jegyző a felelős.

19. § A költségvetési hiány csökkentése érdekében évközben folyamatosan figyelemmel kell kísérni a kiadások csökkentésének és a bevételek növelésének lehetőségeit.

20. § A költségvetési szerv vezetője e rendelet 11. számú mellékletében foglalt adatlapon köteles a tartozásállományról adatot szolgáltatni az általa elismert tartozásállomány tekintetében – nemleges adat esetén is – havonta a tárgyhó utolsó napi állapotának megfelelően a tárgy hót követő 10-ig az önkormányzat jegyzőjének.

21. § A képviselő-testület felhatalmazza a polgármestert, hogy a költségvetés végrehajtása során az átmenetileg felszabaduló pénzeszközöket összeg határ nélkül a bevételek növelése céljából lekötésként elhelyezze a számlavezető pénzintézetnél úgy, hogy az a fizetőképességet nem veszélyeztetheti.

**5. Záró és egyéb rendelkezések**

22. § Bácsbokod Nagyközség Önkormányzata az egységes költségvetést (bevételek beszedését, kiadások teljesítését) a költségvetési törvény, az államháztartási törvény, az államháztartásról szóló törvény végrehajtásáról szóló kormányrendelet, az SZMSZ és jelen rendelet előírásainak megfelelően hajtja végre a Bácsbokodi Polgármesteri Hivatal útján.

23. § (1) Ez a rendelet kihirdetést követő 2. napon lép hatályba. Rendelkezéseit azonban 2016. január 1-től kell alkalmazni.

Kovács László Dr. Welchner Edit

polgármester jegyző

Ph.

A rendelet kihirdetve:

Bácsbokod, 2016.03.10.

Dr. Welchner Edit

jegyző